Nu i se spune Maradona, ci chiar îl cheamă Maradona și a jucat în campionatul românesc. Deși se visa la echia națională, a ajuns să livreze mâncare în Anglia, deoarece, după cum o spune chiar el, s-a născut talent și a murit speranță. Povestea singurului Maradona din fotbalul românesc.
Maradona Chiriac, cunoscut și ca "Mara", s-a născut în 1991 și a fost un jucător talentat din fotbalul românesc, dar nu a reușit să-și indeplinească visul de a juca pentru echipa națională. Dar, la fel ca multe alte talente, "Maradona de România" s-a pierdut pe drum și a rămas cu 18 meciuri jucate la Botoșani în liga secundă și unul în Cupa României.
Nevoit să-și câștige existența, Maradona Chiriac a plecat în Anglia unde a cărat moloz cu roaba pe un șantier. A lucrat și la o spălătorie auto și la curățenie. După aceste experiențe, a ajuns livrator de mâncare. Acesta a recunoscut că a fost un jucător talentat, dar nu a făcut carieră din cauza lipsei de seriozitate, acesta fiind și marele lui regret.
"Regret amarnic că nu am pus preț pe seriozitate. Eram convins că pot juca la echipa nationala, dar m-am născut talent și am murit speranță.
Cea mai frumoasa amintire ca fotbalist o am de când jucam la FC Botosani și am eliminat, din Cupa Romaniei, Vasluiul lui Porumboiu, pentru care jucau Sânmărtean, Stanciu și Marius Niculae", a mărturisit fostul fotbalist pentru anuntul.uk.
În anul 2013, pe când avea 22 de ani, Maradona Chiriac a fost protagonistul unui scandal, după ce a avut o escapadă în cantonament, cu Rapid Suceva, unde antrenor era "Magiun" Barbu. Mijlocașul a fost dat afară de la echipă.
În același an, familia lui, care trecea printr-o perioadă mai grea din punct de vedere financiar, s-a hotărat să plece la muncă în Anglia, iar mijlocașul a decis să o urmeze. Ajuns acolo, Maradona a semnat cu Solihull Moors FC, o echipa de Liga a 5-a, însă nu a fost pe placul antrenorului și, nu după mult timp, i-a fost reziliat contractul.
Și-a mai încercat norocul în fotbal și a semnat cu o formație de Liga 7-a, apoi cu FC România, echipa din Liga a 9-a, promovată anul urmator in Liga a 8-a, dar pentru că banii pe care îi câștiga ca fotbalistnu îi ajungeau a fost nevoit să se angajeze. După mai multe locuri de muncă pe care le-a avut, a ajuns livrator de mâncare. Dar nu a renunțat la marea lui pasiune și mai joacă la o echipă de minifotbal.
"Niciunul dintre locurile de muncă pe care le-am avut în Anglia nu a fost ușor. Cel mai greu mi-a fost în construcții, iar cât am fost supervizor, timp de trei ani, îmi vedeam soția din ce în ce mai puțin și pâna la urmă am demisionat. Cred că îmi cam ajunge în Anglia, la anul sper să mă întorc în România", a dezvăluit el, conform sursei citate.
Maradona Chiriac a mărturist că, în România, cea mai mare primă am încasat-o de la FC Botosani, în perioada când la echipa erau atât Valeriu Iftime cât și Cornel Şfaiţer. în Anglia, cele mai mari prime de victorie le-a primit de la echipa comunității, FC România.